ทหารไทยจูงเอ็กซิมฯช่วยค้ำส่งออก
&#8220;ทหารไทย&#8221; ผนึก &#8220;เอ็กซิมแบงก์&#8221; ค้ำประกันส่งออกลูกค้า พ่วงให้สินเชื่อ 100% คิดดอกเบี้ยเอ็มแอลอาร์บวก 3-4%
23 ก.ย. 2552

“ทหารไทย” ผนึก “เอ็กซิมแบงก์” ค้ำประกันส่งออกลูกค้า พ่วงให้สินเชื่อ 100% คิดดอกเบี้ยเอ็มแอลอาร์บวก 3-4% 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ธนาคารได้ออก “สินเชื่อส่งออกมั่นใจ” ซึ่งเป็นสินเชื่อหลังการส่งสินค้าออกให้แก่ผู้ส่งออกที่ขายสินค้าแบบตั๋วเรียกเก็บ (Bills for Collection : B/C) หรือเปิดบัญชีเงินเชื่อ (Open Account : O/A) โดยมีธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ร่วมรับประกันความเสี่ยงในกรณีผู้ซื้อไม่ชำระเงินค่าสินค้า
ทั้งนี้ ผู้ส่งออกที่ใช้บริการนี้จะสามารถขอสินเชื่อจากธนาคารทหารไทยได้ทันทีโดยไม่ต้องมีหลักทรัพย์ค้ำประกัน เนื่องจากเอ็กซิมแบงก์รับผิดชอบความเสียหายที่เกิดขึ้น โดยจะได้วงเงินเต็ม 100% เท่ากับที่ค้ำประกัน อัตราดอกเบี้ยลูกค้ารายใหญ่ชั้นดี (เอ็มแอลอาร์) บวก 3-4% 
นายบุญทักษ์ เชื่อว่าผลิตภัณฑ์นี้จะช่วยให้ผู้ส่งออกที่ต้องการขยายการส่งออกไปยังประเทศใหม่ๆ เกิดความมั่นใจที่จะขยายตลาดมากขึ้น
นายอภิชัย บุญธีรวร กรรมการผู้จัดการ เอ็กซิมแบงก์ กล่าวว่า สถานการณ์ของผู้ส่งออกปีนี้เมื่อเทียบกับปีก่อน พบว่าผู้ส่งออกไม่ได้รับเงินค่าสินค้ามีมากขึ้นตามภาวะเศรษฐกิจโลกที่ชะลอตัว โดยปีก่อนจ่ายค่าชดเชยความเสียหายจากค้ำประกันการส่งออกรวมแค่ 16 ล้านบาท แต่ในปีนี้แค่ถึงเดือนส.ค. ได้จ่ายชดเชยความเสียหายไปแล้ว 108 ล้านบาท เพิ่มขึ้น 100% เศษ
นายอภิชัย กล่าวว่า ต้องใช้เวลาอีกระยะกว่าที่ผู้ส่งออกที่ส่งสินค้าไปแล้วจะได้รับค่าสินค้าเหมือนภาวะปกติ แม้ทิศทางเศรษฐกิจจะบ่งชี้ว่าฟื้นตัว 
“สถานการณ์ตอนนี้ก็ยังเร็วเกินไปที่จะบอกว่าเศรษฐกิจฟื้นตัวแล้วอย่างถาวร เพราะในหลายประเทศก็ประสบปัญหาชดเชยความเสียหายจากการค้ำประกันส่งออกที่เพิ่มขึ้น 200-300%” นายอภิชัย กล่าว